钦定古今图书集成/明伦汇编/人事典/第101卷 > 《释名》 > 《嘲鼾睡二首》唐·韩愈
## 钦定古今图书集成/明伦汇编/人事典/第101卷 > 《释名》 > 《嘲鼾睡二首》唐·韩愈

“澹师昼睡时，声气一何猥。顽飙吹肥脂，坑谷相嵬磊。
雄哮乍咽绝，每发壮益倍。有如阿鼻尸，长唤忍众罪。
马牛惊不食，百鬼聚相待。木枕十字裂，镜面生痱癗。
铁佛闻皱眉，石人战摇腿。孰云天地仁，吾欲责真宰。
幽寻虱搜耳，猛作涛翻海。太阳不忍明，飞御皆惰怠。
乍如彭与黥，呼冤受葅醢。又如圈中虎，号疮兼吼馁。”
虽令《伶伦》吹，苦韵难可改。虽令巫咸招，魂爽难复在。
何山有灵药，疗此愿与采。

又

“澹公坐卧时，长睡无不稳。”吾尝闻其声，深虑五藏损。
黄河弄𣸣薄，梗涩连拙鲧。南帝初奋槌，凿窍泄混沌。
迥然忽长引，万丈不可忖。谓言绝于斯，继出方衮衮。
幽幽寸喉中，草木森苯䔿。盗贼虽狡狯，亡魂敢窥阃。
鸿蒙总合杂，诡谲骋戾很。乍如斗呶呶，忽若怨恳恳。
赋形苦不同，无路寻根本。何能堙其源，惟有土一畚。